Απόφαση της Επιτροπής

της 24ης Σεπτεμβρίου 2003

σχετικά με τη συμπληρωματική χρηματοδοτική συμμετοχή της Κοινότητας στις δαπάνες για την εξάλειψη του αφθώδους πυρετού στο Ηνωμένο Βασίλειο το 2001

[κοινοποιηθείσα υπό τον αριθμό Ε(2003) 3325]

(Το κείμενο στην αγγλική γλώσσα είναι το μόνο αυθεντικό)

(2003/676/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/EΟΚ του Συμβουλίου, της 26ης Ιουνίου 1990, για δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (EK) αριθ. 806/2003(2), και ιδίως το άρθρο 3 παράγραφος 3 και το άρθρο 11,

Εκτιμώντας τα ακόλουθα:

(1) Μόλις επιβεβαιώθηκε επίσημα η παρουσία αφθώδους πυρετού το 2001, το Ηνωμένο Βασίλειο ανέφερε ότι εφάρμοσε αμέσως τα μέτρα ελέγχου που πρέπει να εφαρμόζονται σε περίπτωση εκδήλωσης της νόσου όπως προβλέπεται στην οδηγία 85/511/EΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(3), όπως τροποποιήθηκε τελευταία από την απόφαση 2003/11/EΚ της Επιτροπής(4), όπως απαιτείται για τη χορήγηση χρηματοδοτικής συμμετοχής της Κοινότητας στην εξάλειψη της νόσου σύμφωνα με την απόφαση 90/424/EΟΚ.

(2) Ο αφθώδης πυρετός αποτελεί σοβαρό κίνδυνο για το ζωικό κεφάλαιο της Κοινότητας. Επομένως, για να εμποδίσει την εξάπλωση της νόσου και να συμβάλλει στην εξάλειψή της, η Κοινότητα θα πρέπει να συμβάλει στις επιλέξιμες δαπάνες που πραγματοποίησε το Ηνωμένο Βασίλειο. Άρα, ενδείκνυται η χορήγηση χρηματοδοτικής συμμετοχής της Κοινότητας στο Ηνωμένο Βασίλειο σύμφωνα με τις διατάξεις της απόφασης 90/424/ΕΟΚ για να καλυφθούν οι δαπάνες που συνδέονται με την εκδήλωση αφθώδους πυρετού το 2001.

(3) Σύμφωνα με τις αποφάσεις της Επιτροπής 2001/654/EΚ(5) και 2003/23/EΚ(6), χορηγήθηκε χρηματοδοτική συμμετοχή της Κοινότητας για την αποζημίωση των κατόχων ζώων λόγω της αναγκαστικής σφαγής τους στο πλαίσιο των μέτρων εξάλειψης που αφορούσαν την εκδήλωση αφθώδους πυρετού το 2001. Χρηματοδοτική συμμετοχή της Κοινότητας θα πρέπει να χορηγηθεί επίσης για τα άλλα λειτουργικά έξοδα που συνδέονται με τη σφαγή των ζώων αυτών και για άλλες δαπάνες που συνδέονται άμεσα με τα μέτρα αυτά.

(4) Σύμφωνα με το άρθρο 3 παράγραφος 2 του κανονισμού (EΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(7), τα κτηνιατρικά και φυτοϋγειονομικά μέτρα που αναλαμβάνονται σύμφωνα με τους κοινοτικούς κανόνες χρηματοδοτούνται από το τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Για τους οικονομικούς ελέγχους ισχύουν τα άρθρα 8 και 9 του εν λόγω κανονισμού.

(5) Το Ηνωμένο Βασίλειο υπέβαλε στις 27 Φεβρουαρίου 2003 αίτηση για την απόδοση άλλων δαπανών σε σχέση με την εξάλειψη του αφθώδους πυρετού το 2001. Η αίτηση αυτή υποβλήθηκε σε ηλεκτρονική μορφή όπως είχε ήδη οριστεί με την απόφαση 2003/182/EΚ της Επιτροπής, της 14ης Μαρτίου 2003, για τη χρηματοδοτική συμμετοχή της Κοινότητας στις λειτουργικές δαπάνες για την εξάλειψη του αφθώδους πυρετού στις Κάτω Χώρες το 2001(8), και με δύο άλλες αποφάσεις που εκδόθηκαν ταυτόχρονα για τη Γαλλία και την Ιρλανδία. Συνεπώς, δεν χρειάζεται να ζητηθεί από το Ηνωμένο Βασίλειο να υποβάλει άλλη αίτηση σύμφωνα με μια συγκεκριμένη μορφή. Ωστόσο, για να εξασφαλιστεί η ίση μεταχείριση των κρατών μελών, θα πρέπει να δοθεί η δυνατότητα στις αρχές του Ηνωμένου Βασιλείου να συμπληρώσουν την αίτηση της 27ης Φεβρουαρίου 2003 εντός 30 ημερολογιακών ημερών από την ημερομηνία κοινοποίησης της παρούσας απόφασης.

(6) Με την προϋπόθεση ότι οι πιστώσεις διατίθενται στον προϋπολογισμό για το 2003 και λαμβάνοντας υπόψη το συνεχή έλεγχο των επιλέξιμων δαπανών, η χρηματοδοτική συμμετοχή στις δαπάνες αυτές θα πρέπει, υπό τον όρο ότι οι πιστώσεις θα χορηγηθούν, να περιοριστούν στο στάδιο αυτό σε μια προκαταβολική πληρωμή ύψους 40 εκατομμυρίων ευρώ.

(7) Η χρηματοδοτική συμμετοχή της Κοινότητας παρέχεται υπό τον όρο ότι τα σχεδιαζόμενα μέτρα εφαρμόζονται αποτελεσματικά και ότι οι αρμόδιες αρχές διαβιβάζουν όλες τις αναγκαίες πληροφορίες.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Πληρωμή προκαταβολής της χρηματοδοτικής συμμετοχής στο Ηνωμένο Βασίλειο από την Κοινότητα

Υπό τον όρο ότι τα αντίστοιχα κονδύλια διατίθενται στον προϋπολογισμό, μπορεί να χορηγηθεί στο Ηνωμένο Βασίλειο προκαταβολική πληρωμή ύψους 40 εκατομμυρίων ευρώ από τη συμπληρωματική χρηματοδοτική συμμετοχή της Κοινότητας για την εξάλειψη του αφθώδους πυρετού στο Ηνωμένο Βασίλειο το 2001. Αυτή η συμπληρωματική συμμετοχή καλύπτει τις επιλέξιμες δαπάνες για τα μέτρα που προβλέπονται στο άρθρο 11 παράγραφος 4 στοιχείο α) σημεία i) έως iv) και στοιχείο β) της απόφασης 90/424/EΟΚ, εκτός της αποζημιώσεως για την αξία των ζώων, που χορηγήθηκε ήδη σύμφωνα με τις οδηγίες 2001/654/EΚ και 2003/23/EΚ.

Άρθρο 2

Ορισμοί

Για το σκοπό της παρούσας απόφασης, ισχύουν οι ακόλουθοι ορισμοί:

α) "λογικές πληρωμές" είναι οι πληρωμές για την αγορά υλικών ή υπηρεσιών σε τιμές ανάλογες με τις αγοραίες τιμές πριν από την εκδήλωση της νόσου του αφθώδους πυρετού·

β) "δικαιολογημένες πληρωμές" είναι οι πληρωμές για την αγορά υλικών ή υπηρεσιών στις εκμεταλλεύσεις για τις οποίες αποδεικνύεται η φύση και η άμεση σύνδεση με την καταναγκαστική σφαγή των ζώων.

Άρθρο 3

Οι επιλέξιμες δαπάνες που καλύπτονται από τη χρηματοδοτική συμμετοχή της Κοινότητας

1. Η χρηματοδοτική συμμετοχή της Κοινότητας που αναφέρεται στο άρθρο 1 χορηγείται μόνο σε σχέση με δικαιολογημένες και λογικές πληρωμές για τις επιλέξιμες δαπάνες που αναφέρονται στο παράρτημα.

2. Από τη χρηματοδοτική συμμετοχή της Κοινότητας που αναφέρεται στο άρθρο 1 εξαιρούνται:

α) ο φόρος προστιθέμενης αξίας·

β) οι μισθοί των δημοσίων υπαλλήλων·

γ) η χρήση δημόσιου υλικού εκτός από αναλώσιμα.

Άρθρο 4

Προϋποθέσεις για την πληρωμή και παραστατικά

1. Το υπόλοιπο της χρηματοδοτικής συμμετοχής της Κοινότητας θα καθοριστεί σε μεταγενέστερη απόφαση που θα ληφθεί σύμφωνα με τη διαδικασία που ορίζεται στο άρθρο 41 της απόφασης 90/424/ΕΟΚ και θα καταβληθεί με βάση τα ακόλουθα:

α) εάν η αίτηση που υποβλήθηκε στις 27 Φεβρουαρίου 2003 συμπληρώθηκε πράγματι εντός της προθεσμίας που προβλέπεται στην παράγραφο 2·

β) λεπτομερή έγγραφα που επιβεβαιώνουν τα ποσά της αίτησης που αναφέρεται στο στοιχείο α)·

γ) τα αποτελέσματα των επιτόπιων ελέγχων που διεξάγει η Επιτροπή σύμφωνα με το άρθρο 5.

Τα έγγραφα που αναφέρονται στο στοιχείο β) παραμένουν διαθέσιμα για τους επιτόπιους οικονομικούς ελέγχους που διεξάγει Επιτροπή.

2. Η συμπληρωματική αίτηση που αναφέρεται στην παράγραφο 1 στοιχείο α) υποβάλλεται σε ηλεκτρονική μορφή όμοια με αυτή της αίτησης της 27ης Φεβρουαρίου 2003 εντός 30 ημερολογιακών ημερών από την ημερομηνία κοινοποίησης της παρούσας απόφασης. Εάν δεν τηρηθεί η προθεσμία αυτή, η χρηματοδοτική συμμετοχή της Κοινότητας στις επιλέξιμες δαπάνες της συμπληρωματικής αίτησης αυτής μειώνεται κατά 25 % για κάθε μήνα καθυστέρησης.

Άρθρο 5

Επιτόπιοι έλεγχοι από την Επιτροπή

Η Επιτροπή μπορεί να προβαίνει σε επιτόπιους ελέγχους με τη συνεργασία των αρμόδιων εθνικών αρχών, σχετικά με την εφαρμογή των μέτρων εξάλειψης του αφθώδους πυρετού που αναφέρονται στο άρθρο 1 και τις σχετικές δαπάνες που πραγματοποιήθηκαν.

Άρθρο 6

Aποδέκτης

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βόρειας Ιρλανδίας.

Βρυξέλλες, 24 Σεπτεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 122 της 16.5.2003, σ. 1.

(3) ΕΕ L 315 της 26.11.1985, σ. 11.

(4) ΕΕ L 7 της 11.1.2003, σ. 82.

(5) ΕΕ L 230 της 28.8.2001, σ. 16.

(6) ΕΕ L 8 της 14.1.2003, σ. 41.

(7) ΕΕ L 160 της 26.6.1999, σ. 103.

(8) ΕΕ L 71 της 15.3.2003, σ. 19.

ΠΑΡΑΡΤΗΜΑ

Οι επιλέξιμες δαπάνες που αναφέρονται στο άρθρο 3

1. Δαπάνες για τη σφαγή των ζώων:

α) μισθοί και αμοιβές των σφαγέων·

β) αναλώσιμα και ειδικός εξοπλισμός που χρησιμοποιείται για τη σφαγή·

γ) υλικά που χρησιμοποιούνται για τη μεταφορά των ζώων στο σφαγείο.

2. Δαπάνες για την καταστροφή των ζώων:

α) μεταποίηση: μεταφορά των σφαγίων στη μεταποιητική μονάδα, επεξεργασία των σφαγίων στη μεταποιητική μονάδα και καταστροφή των αλεύρων·

β) ταφή: προσωπικό που απασχολείται ειδικά για το σκοπό αυτό, υλικά που ενοικιάζονται ειδικά για τη μεταφορά και την ταφή των σφαγίων και προϊόντα που χρησιμοποιούνται για την απολύμανση της εκμετάλλευσης·

γ) καύση: προσωπικό που απασχολείται ειδικά για το σκοπό αυτό, καύσιμα ή άλλα υλικά που χρησιμοποιούνται, υλικά που ενοικιάζονται ειδικά για τη μεταφορά των σφαγίων και προϊόντα που χρησιμοποιούνται για την απολύμανση της εκμετάλλευσης.

3. Δαπάνες για την καταστροφή του γάλακτος:

α) αποζημίωση ίση με την αγοραία τιμή του γάλακτος·

β) καταστροφή του γάλακτος.

4. Δαπάνες για τον καθαρισμό, την απολύμανση και την απεντόμωση των εκμεταλλεύσεων:

α) προϊόντα που χρησιμοποιούνται για τον καθαρισμό, την απολύμανση και την απεντόμωση·

β) μισθοί και αμοιβές του προσωπικού που απασχολείται ειδικά για το σκοπό αυτό.

5. Δαπάνες για την καταστροφή μολυσμένων ζωοτροφών:

α) αποζημίωση ίση με την αγοραία τιμή των ζωοτροφών·

β) καταστροφή των ζωοτροφών.

6. Δαπάνες για την αποζημίωση του μολυσμένου εξοπλισμού ίση με την αγοραία τιμή του και καταστροφή του εξοπλισμού αυτού. Οι δαπάνες αποζημίωσης για την ανοικοδόμηση ή την ανανέωση των κτιρίων και της υποδομής του αγροκτήματος δεν είναι επιλέξιμες.